**Sergej Michajlovič Prokudin-Gorskij** (azbukou: Сергей Михайлович Прокудин-Горский Prehrať výslovnosť; 31. august 1863, Murom, Vladimirská oblasť, Rusko – † 27. september 1944, Paríž, Francúzsko) bol ruský fotograf a inovátor fotografie.

Životopis
---------

Vyštudoval chémiu, bol žiakom významných vedcov v Petrohrade, Berlíne a Paríži. Vyvinul ranú technológiu pre farebnú fotografiu.

Vlastný výskum mu priniesol patenty na reprodukciu farebných diapozitívov a projekciu farebného filmu. Okolo roku 1905 si Prokudin-Gorskij naplánoval, že s pomocou nových pokročilých postupov pre vytváranie farebnej fotografie systematicky zdokumentuje ruskú ríšu. Cieľom tohoto ambiciózneho projektu bolo zoznámiť školákov po celom Rusku pomocou jeho „farebnej optickej projekcie" s rozľahlou a rozmanitou históriou, kultúrou a modernizáciou v ríši. 

Pre svoj postup používal fotoaparát, ktorý v rýchlom slede za sebou exponoval 3 čiernobiele snímky na sklenené dosky, každý cez iný farebný filter. Ak sa súčasne premietli všetky tri svetlom príslušnej farby, zobrazila sa scéna v pravých farbách. Prokudin-Gorskij ale nemal k dispozícii žiadny spôsob, ako zo záberov vytvoriť farebné papierové fotografie.

Vybavený tmavou komorou v špeciálne zariadenom železničnom vagóne, ktorý poskytol cár Mikuláš II. dvoma priepustkami, ktoré mu zaručovali vstup do zakázaných oblastí a podporou zo strany úradov, Prokudin-Gorskij v rokoch 1909 až 1915 dokumentoval Rusko. Jeho snímky zachytávajú široké spektrum námetov od stredovekých kostolov a kláštorov, cez železnice, továrne až po každodenný život a prácu všetkých vrstiev ruského obyvateľstva. O svojej práci usporiadal mnoho prednášok spojených s premietaním.

V roku 1918, po októbrovej revolúcii z Ruska odišiel, najskôr do Nórska, potom do Anglicka a nakoniec sa usadil v Paríži, kde v roku 1944 zomrel.

Jeho unikátne snímky Ruska, vyhotovené tesne pred revolúciou, zachytené na sklenených doskách, v roku 1948 od jeho dedičov zakúpila Knižnica Kongresu USA. V roku 2001 usporiadala výstavu, pre ktorú bolo vytvorených niekoľko desiatok fotografií oskenovaním dosiek a zložením farebných zložiek do jedného celku v počítači. Všetky snímky boli digitálne vyčistené, farby aj kontrast boli upravené a nakoniec boli zábery lokálne retušované tak, aby sa odstránilo prípadné poškodenie pôvodných fotografických dosiek. V roku 2004 dala Knižnica Kongresu vyrobiť digitálne obrazy vo vysokom rozlíšení zo všetkých 1902 záberov.

Galéria
-------

* Astronomické observatórium v pohorí ŤanšanAstronomické observatórium v pohorí Ťanšan
* Eletrické generátory v továrniEletrické generátory v továrni
* Ručná širokorozchodná drezína neďaleko Onežského jazeraRučná širokorozchodná drezína neďaleko Onežského jazera
* Pinchus Karlinskij (Пинхус Карлинский)(84 rokov), dozorca plavebnej komory na kanále Mariinskii (dnes Volžsko-baltská vodná cesta) na severe európskej časti RuskaPinchus Karlinskij (Пинхус Карлинский)(84 rokov), dozorca plavebnej komory na kanále Mariinskii (dnes Volžsko-baltská vodná cesta) na severe európskej časti Ruska

Iné projekty
------------

Commons
* Spolupracuj na Commons Commons ponúka multimediálne súbory na tému **Sergej Michajlovič Prokudin-Gorskij**

Externé odkazy
--------------

* Ruský projekt vytvorenia kvalitných reprodukcií (po rusky)
* Výstava Knižnice Kongresu USA: *Ríša, ktorou bolo Rusko* (po anglicky)
* Životopis (po anglicky) (po rusky)

Autoritné údaje: * abART: 38210
* BnF: 167269712
* GND: 131574760
* ISNI: 0000 0001 1744 1097
* LCCN: n80080272
* NK ČR: js2009504489
* ULAN: 500062471
* VIAF: 13445470
* WorldCat: lccn-n80080272